Man verdrink toe boot omslaan(Argieffoto: NSRI) Vier mans is vir hipotermie behandel en ŉ vyfde het gesterf nadat ŉ boot die afgelope naweek by Soetwater, in die Kommetjie-omgewing, omgeslaan het. Johnathan Bakker, bevelvoerder van die Nasionale Seereddingsinstituut (NSRI) se Kommetjie-basis, sê hulle is ontbied ná berigte dat ŉ boot met die vyf vissermanne aan boord Saterdag kort na 12:00 omgeslaan het. Hulle het die boot onderstebo in die water aangetref. Ten spyte van pogings om die man met kunsmatige asemhaling by te bring, het paramedici hom op die toneel dood verklaar. Lede van die NSRI het die boot herwin. “Die liggaam van die oorlede man is aan die Wes-Kaapse patologiediens oorhandig en die polisie doen ŉ geregtelike doodsondersoek,” sê Bakker. Die NSRI het sy medelye met die slagoffer se naasbestaandes betuig.